b'\n_START_ARTICLE_\nThe Secret Cardinal\n_START_SECTION_\nPaglalarawan\n_START_PARAGRAPH_\nPangunahing tauhan sa nobelang ito si Nolan Kilkenny, isang dating SEAL ng Hukbong Dagat ng Estados Unidos, at naninirahan sa Ann Arbor, Michigan. Sa kahilingan ng kanyang ama, nagpunta si Kilkenny sa Roma, Italya upang maghanapbuhay bilang isang tagapagpayo sa aklatan ng Batikano na nakikipag-ugnayan sa Kardinal ng Aklatan na si Malachy Donaher, isang matalik na kaibigan ng ama ni Kilkenny. Ninong din ni Nolan Kilkenny si Kardinal Donaher Subalit nabunyag na kailangan pala talaga si Kilkenny para sa isang misyong kinasasangkutan ng pagpunta sa Tsina na kasama ang ilang mga dalubhasa ng CIA. Hiniling sa kanya ng Santo Papa na palihim na sagipin ang isang tumatanda nang obispong Intsik at Hesuwita ng Shanghai na nabilanggo dahil sa pagiging isang Katoliko Romano sa loob ng hindi bababa sa tatlumpung mga taon. Ang obispong ililigtas ay si Daoming Yin (o Yin Daoming sa gawi ng pagsulat sa Intsik, ang apelyido ay Yin), ang pinuno ng mga inuusig na mga Katolikong Intsik na tumangging iwaksi ang kanilang paniniwala sa kabila ng pagpapahirap, pagpapakulong, at pagpaslang na isinasagawa ng pamahalaang Komunista. Naging mas mabigat ang misyong ito nang biglaang mamatay si Papa Leo, ang Santo Papang nag-atas kay Kilkenny na iligtas ang obispong Asyano, dahil maaaring hindi suportahan ng kapalit na Santo Papa ang planong ito. Dalawang linggo lamang ang naging panahong natitira para sa pangkat ni Kilkenny na mailigtas si Obispo Yin, na sa katotohanan ay isa nang lihim na Kardinal at "nasa puso" o "nasa (loob ng) dibdib" (in pectore) ng yumaong Santo Papa.'